Leikliga var eingin ivi, men tá KÍ minkaði munin niður í eitt mál, stóð eitt sindur á hjá okkum Tað var veruliga ein av sonevndu seks-stig dystunum, sum var á skránni, tá vit sunnudagin tóku ímóti KÍ í Gundadali. Klaksvíkingar hava verið flúgvandi fyrstu umførini av kappingarárinum, og vunnu teir eisini hendan dystin, hevði fjarstøðan frá okkum og upp til oddin verið dekan ov stór. Hinvegin kundu vit við einum sigri koma væl við í oddastríðið. Á vøllinum byrjaðu bæði liðini heldur varisliga, men tað tóktist, sum høvdu okkara menn betri tak á spælinum. Tað var tí als ikki í tráð við leikgondina, tá gestirnir løgdu seg á odda. Málið var av tí heldur tilvildarliga slagnum, tá skotroynd frá Jóannes Bjartalíð varð avrættað og snýtti Trygva fullkomuliga, men hetta fekk okkum ikki at falla í fátt. Vit søktu framvegis móti KÍ-málinu, og upp á bara tveir minuttir koppaðu vit øllum á høvdið. Lukasz sendi horna innfyri, og tá Odmar stútaði tvørturum, kundi Benjamin stýra bóltinum í netið. Og har var hann aftur tveir minuttir seinni. Bólturin varð ruddaði langa leið niðan á KÍ-hálvuna, og hóast Meinhard hevði tveir verjuspælarar at stríðast við, so fekk hann tamt við høvdinum, áðrenn hann fluktaði millum beinini á Meinhardt í KÍ-málinum. Leiðslan í steðginum var fult uppiborin, og vit góvu ikki nakað frá okkum eftir steðgin. Framvegis vóru vit greitt omaná, og tað var ikki meira enn rættvíst, tá Kaimar økti um munin, eftir at Meinhard hevði gjørt gott forarbeiði í vinstra borði. So kundu vit veruliga knýta kjaftbandið um posan, men seinasta korterið gjørdist heldur nervakent. Ronni Møller-Iversen skoraði eitt frálíkt mál av brotsteigarhorninum, og so var aftur bara tað eina málið á muni. KÍ royndi at trýsta spælið niðan seinastu løtuna, og teir sendu fleiri innlegg í brotsteigin. Heilt vandamikið gjørdist tað ikki, og so kundu vit fegnast um fimta sigurin á rað. Tað hevur við sær, at vit nú bert eru trý stig frá oddinum, og so kunnu vit longu byrja at gleða okkum til komandi vikuskifti, tá leiðin gongur til Runavíkar.